शप्फू गी लोक शमसदीना दा लौका भ्रा आखदे हे, पर शमसदीन ने ते उसी म्हेशां अपना बड्डा पुत्तर गै समझेआ हा। उस ने उसी बड़े हिरखै-लाडै कन्ने पालेआ हा। अपनी हलाल दी कमाई कन्ने उसी दसमीं तोड़ी पढ़ाया हा अपने असर-रसूख कन्ने उस ने उसी स्कूल-माश्टर लोआई दित्ता हा। नौकरी मिली जाने करी शप्फू ने किन्नी खुशी बुज्जी ही। ओ गुज्जरें दे डेरें कन्ने छे म्हीनें सरथला दियें धारें च जाई रौंहदा हा। उन्दे जागतें-कुड़ियें गी पढ़ांदा ते जिसलै स्याले दी पहली बर्फ पौंदी ते गुज्जरें दे डेरे धारें पर ढलन लगदे तां ओ बी उन्दे कन्ने-कन्ने भड्डुआ-बलौरा दे लाकें च उतरी जंदा। उनें डेरें दे गुज्जर-गुजरियां, जिन्दे ञ्याणें गी शप्फू पढांदा हा, जदूं कदें शमसदीना दी हट्टी परा सौदा लैन औंदे तां खुदा दा नां लेई-लेई शप्फू दियां सिफतां करदे ते सब्बै इक्कै गल्ल गलांदे जे शप्फू जनेआ शरीफ, समझदार, ते मददगार नौजुआन उने होर नईं दिक्खेआ। अपने भ्राउ दियां ए सिफतां सुनी-सुनी शमसदीन खुदा दा शुकर करदा ते मान्ना कन्ने ओदी छाती फुल्ली जन्दी।